《满庭芳 美人春睡图》
清代·孙荪意

数遍花须，吹残柳絮，无聊掩上窗纱。深深庭院，帘幕几重遮。

渐觉相思意倦，压绣衾、红玉偎斜。叮咛意，画梁燕子，絮语莫惊它。

知伊当此际，人儿见否，幽恨空赊。乍坠来、钗凤松却鬟鸦。

摇漾柔魂一缕，倩杨花、扶向天涯。谁催觉、枕痕印处，双颊晕朝霞。

作者简介：孙荪意，字秀芬，一字苕玉，仁和人。诸生高第室，编修杖母。有《贻砚斋稿》。